Omistajaltaan karannut koira jäi tiistai-iltana auton alle Mikkelissä. Onnettomuuspaikalla käyneet poliisit jättivät loukkaantuneen eläimen niille sijoilleen.

Poliisi jätti Hilma-koiran ojaan. LUKIJAN KUVA

Poliisipartio ei myöskään ilmoittanut asiasta mihinkään, ei rankkurille, eläinlääkärille tai sen paremmin löytöeläintalollekaan.

Samaan aikaan koiran omistaja Vera Gynther yritti etsiä Hilma-lemmikkiään jalan ja autolla. Hän myös soitti ympäriinsä, olisiko joku taho kuullut koirasta. Lopulta hän laittoi ilmoituksen Facebookiin.

Ilmoitus poiki silminnäkijältä tiedon onnettomuudesta, jossa koira oli jäänyt auton alle iltaseitsemältä. Karkaamisesta oli onnettomuushetkellä kulunut tunti.

Gynther soitti hätäkeskukseen, josta hän sai tiedon poliisin tehtävästä. Pian hän saikin soiton poliisilta. Huojentunut omistaja arveli eläimen olevan poliisien luona. Toisin kävi.

- Poliisi ilmoitti, ettei heillä ole aikaa mitään koiria kuskailla. Opastivat että lähdet ajamaan Juvalle päin, siellä se on ojassa, sieltä voit mennä hakemaan sen, tuohtunut Gynther kertoo.

- Ilmeisesti ei ollut aikaa myöskään ilmoittaa siitä mihinkään!

Epäselvää on, saiko poliisi omistajan tiedot hätäkeskukselta vai muuta kautta, sillä partio oli ottanut pannan mukaansa.

Gynther tietää, että koiran karkaaminen oli hänen syynsä, mutta hän kritisoi rajusti poliisia, joka jätti loukkaantuneen eläimen kitumaan.

Nainen lähti uudestaan samalle tielle, josta hän oli jo kertaalleen koiraansa etsinyt. Hän jalkautui ja alkoi kutsua Hilmaa nimeltä. Pian korkeasta ruohikosta nousi selvästi ilahtunut nelijalkainen, joka nilkutti kohti emäntäänsä kolmella jalalla. Kello oli jo kymmenen illalla eli koira ehti virua ojan pohjalla kolme tuntia.

Koira sai onnettomuudessa vakavat vammat. Yksi tassu ei vielä puoli vuorokautta onnettomuuden jälkeen toimi lainkaan ja keuhko on painunut kasaan.

Eläinlääkärin mukaan vasta lähipäivinä saadaan tietää, selviääkö koira.

Selvitys käynnissä

Itä-Suomen poliisi vahvistaa tapauksen. Asiassa on käynnistetty selvitys, oliko poliisipartion toiminta asianmukaista vai onko jokin mennyt pieleen. Poliisi ei voi ottaa kantaa omistajan kanssa käytyihin keskusteluihin tai osapuolten kertomusten välisiin mahdollisiin ristiriitoihin.

Normaalin käytännön mukaan Itä-Suomen poliisi ei itse selvitä asiaa, vaan tutkinta tehdään Hämeen poliisipiirissä. Tutkinnanjohtajana toimiva syyttäjä päättää, käynnistetäänkö partion toiminnasta esitutkinta.

Poliisilla ei ole olemassa yleispätevää ohjeistusta, miten yliajettujen eläinten kanssa toimitaan. Arviointi tehdään tapauskohtaisesti: toisinaan omistaja pyydetään hakemaan, ja joskus eläin viedään eläinlääkäriin, jos sellainen on sopivasti käsillä. Pahoin loukkaantuneet eläimet lopetetaan.